Trasnistria

La **Repúbrica Moldava Pridnestroviana**, más conocía comu **Transnistria**, enalgunas vezis escrivíu comu **Transdniéster**, **Transdniestria**, **Cisdniéster** o —pol enflujencia del russu— **Pridnestrovie**, i enternacionalmenti reconocía comu parti de Moldavia col nombri de **Unidá territorial autónoma cun un estatus jurídicu especial Transnistria**, es un Estau con reconocimientu limitau dela Uropa Oriental. S'ubica prencipalmenti entri el ríu Dniéster i la raya oriental de Moldavia con Ucrania. Declaró la su endependencia en 1990, lo que generó la guerra de Transnistria ata 1992. La Repúbrica de Moldavia no reconoci la secesión i consiera los territorius controlaus pola Repúbrica Moldava Pridnestroviana comu parti dela región autónoma moldava de Stînga Nistrului (literalmenti, «la orilla esquierda del Dniéster»), llamá oficialmenti Unidá territorial autónoma cun un estatus jurídicu especial Transnistria.Esti país no reconocíu pol ábate nengún Estau, fue anexionau pola Rusia Soviética endispués dela Primel Guerra Mundial comu una Repúbrica Autónoma dentru dela RSS d'Ucrania.

Tras la disolución dela Unión Soviética, las tensionis entri el Gobiernu moldavu i las autoriais del Estau separatista de Transnistria culminarun ena guerra de Transnistria, que concluyó nun artu el huegu en júliu de 1992. Comu parti dessi acuerdu, una comisión de control conjunta tripartita (Rusia, Moldavia i Transnistria) supervisó las meyías de seguráncia ena çona desmilitariçá, comprendiendu venti localiais a dambos dos laus del ríu.

Nostanti, inque s'á manteníu el artu el huegu, el estatus políticu de Transnistria acontinúa sin resolvel-si. Inque no es reconocía enternacionalmenti, Transnistria es *[[de facto]]* un Estau endependienti, organiçau en réhimin de repúbrica presidencialista, col su propiu Gobiernu, Parlamentu, Fuerças Armás, Policía, sistema postal i monea (el rublu transnistriu). Las sus autoriais tamién adoptarun una Constitución, bandera, imnu nacional i un escuu. La mayoría delos transnistrius son ciudadanus de nacionaliá moldava, peru tamién á abondus con ciudadanías russa i ucraniana.

Tras un acuerdu de 2005 entri Moldavia i Ucrania, toas las empresas de Transnistria qu'exportin mercancías a través dela raya con Ucrania devin sel registrás polas autoriais moldavas. Esti acuerdu s'emprementó endispués de que la misión d'asistencia en raya dela Unión Uropea en Moldavia i Ucrania (EUBAM) eniciara la su ativiá nel 2005.

La situación de Transnistria es calificá comu polvoreu postsoviéticu conhelau pol Abjasia i Osetia del Sul. Los dos paísis án reconocíu a Transnistria comu un Estau endependienti i án establecíu relacionis diplomáticas con ella a cambiu del su reconocimientu a través dela Comuniá pala Democracia i los Derechus delas Nacionis, del mesmu mou que lo izu la estinta Repúbrica d'Artsaj.

El 22 de juñu del 2018, la Assamblea General dela ONU aprovó la Resolución A/RES/72/282, dondi «ensta ala Federación de Rusia a que completi, de manera encondicional i sin más dilación, la retirá ordená del Grupu Operacional delas Fuerças Russas i los sus armamentus del territoriu dela Repúbrica de Moldavia». Rusia mantien en Transnistria un grupu de 1700 soldaus i un Grupu Operativu del Ehércitu russu que controla los arsenalis que llegarun endispués dela desintegración del bloqui socialista. El Kremlin reconoci que Transnistria pertenecin a Moldavia, peru no retira al su ehércitu pa conserval la su enflujencia ena çona.

El 15 de marçu de 2022, la Assamblea Parlamentaria del Consehu d'Uropa adoptó una resolución pola que reconocía la región de Transnistria comu «territoriu de Moldavia ocupau pol Rusia».

## Estoria
 Ena Arta Edá Meya la región estaba puebrá polas tribus eslavas delos úlichis i tíverus, assin comu pol nómadas túrquicus comu los pechenegus i los cumanus. Fue parti del Rus de Kiev en varias ocasionis i parti entegranti del Gran Ducau de Lituania nel sigru XV. L'área passó a estal bahu el control del Imperiu otomanu en 1504 i ábate tres sigrus endispués, en 1792, fue cedía al Imperiu russu. En essi tiempu la puebración estaba compuesta mayoritariamenti pol rumanus i eslavus, dessistiendu amás una puebración nómada tártara.

El final del sigru XVIII marcó la coloniçación russa i ucraniana dela región, cola entención de defendel lo qu'en aquel altonci era la raya suroccidental del Imperiu russu.

### La guerra de Transnistria
En 1989 el Gobiernu dela Repúbrica Socialista Soviética de Moldavia proclamó el moldavu comu luenga oficial del país i emprendió negociacionis pala reunificación con Rumania. Los eslavus dela ribera oriental del ríu Dniéster proclamarun la Repúbrica Moldava Pridnestroviana (PMR, polas sus siglas en russu) el 2 de setiembri de 1990, i estalló la guerra de Transnistria. La guerra terminó tras el artu al huegu negociau pol representantis moldavus, transnistrius, russus i ucranianus, con aproximadamenti 1500 muertis.

Aparti del acuerdu d'artu al huegu, s'oficialiçó la presencia del 14.º Ehércitu russu ena çona. Los moldavus lo consieran un elementu no neutral, quandu no ostil. Nostanti, el Gobiernu moldavu no ten nenguna capaciá de control sobri la región. Inque en 1994 se llegó a un acuerdu con Rusia pala retirá delas sus tropas de Transnistria, entavía no á síu ratificau pola Duma Estadal russa.

### Crisis de 2004
Las autoriais cerrarun algunus colegius que gastaban el idioma rumanu en grafías latinas, i varius professoris i pairis que protestarun la meyía fuerun deteníus. El Gobiernu moldavu decidió creal un bloqueu pa marhinal ala çona rebeldi del restu del país. Transnistria respondió cun una serii d'atus destinaus a desestabiliçal la situación económica en Moldavia: al estal la mayoría de plantas d'enerhía costruías en Transnistria duranti la época soviética, la crisis generó cortis d'enerhía en varias çonas de Moldavia. La Organiçación pala Seguráncia i la Cooperación en Uropa (OSCE) negoció una solución.

### Úrtimus añus
La OSCE está tratandu de facial un acuerdu negociau. Bahu los sus auspicius, el 8 de mayu de 1997, el presidenti moldavu Petru Lucinschi i el presidenti de Transnistria Ígor Smirnov firmarun el «Memorandu sobri los prencipius de normaliçación delas relacionis entri la Repúbrica de Moldavia i Transnistria», tamién conocíu comu el Memorandu Primakov, dondi se sostriba l'establecimientu de relacionis jurídicas i estatalis, inque las disposicionis del memorandu fuerun enterpretás de manera diferenti pol dambos dos Gobiernus.

En noviembri de 2003, Dmitri Kózak, conseheru del presidenti russu Vladímir Putin, propusu un memorandu sobri la creación dun Estau federal asimétricu de Moldavia, nel que Moldavia tendríe más poel que Transnistria. Conocíu comu el Memorandu Kozak, no coinciría cola posición de Transnistria, que pretendía la igualdá de condicionis; peru, al otolgal-le poeris de vetu sobri futurus cambius constitucionalis, alentó a Transnistria a firmal-lu. El sucessol de Lucinschi comu presidenti de Moldavia, Vladímir Voronin, apoyó el plan nun encetu, peru se negó a firmal-lu endispués dela oposición enterna i la presión enternacional dela OSCE i los Estaus Uníus, i endispués de que Rusia uviera respaldau la exihencia de Transnistria de mantenel una presencia milital russa duranti los próssimus venti añus comu garantía pala federación prevista.

Las conversacionis s'eniciarun en 2006 pa tratal los problemas, sin resultaus duranti abondus añus. En hebreru de 2011, se reanudarun en Viena las denominás «Conversacionis 5+2» (assin denominás porque estaban entegrás pol representantis de Transnistria, Moldavia, Ucrania, Rusia i la OSCE, amás delos Estaus Uníus i la Unión Uropea comu observaoris esternus). Tras la anexión de Crimea pol Rusia en marçu de 2014, el altonci hefi del Parlamentu de Transnistria pió unil-si ala Federación de Rusia, peru estu tamién no se llevó a cabu.

## Gobiernu i política
 

Transnistria ten un sistema multipartidista cun un parlamentu unicameral llamau Consehu Supremu, formau pol 43 biembrus electus meyanti representación proporcional. El presidenti es elegíu pol votu populal pa un mandatu de cincu añus.

Ígor Smirnov, antiguu funcionariu dela Repúbrica Socialista Soviética de Moldavia, fue el hefi d'Estau dendi 1991 ata 2011. Enas elecionis celebrás el 10 de diziembri de 2006 otuvu el 82,4 % delos votus. Algunus observaoris enternacionalis que participarun nel sufrahiu declararun que los comicius fuerun libris i democráticus.

Los prencipalis partíus políticus son el conservaol Repúbrica i el liberal-conservaol Renovación, dambos dos endependientistas. Otras fuerças d'oposición eran el Partíu Comunista de Transnistria (ena prática disueltu en 2013), afiliu al russu Partíu Comunista dela Unión Soviética creau en 2001, i el Partíu Comunista Transnistriu, sucessol local del antiguu PCUS.

Apesal d'acontinar gastandu simbulohía soviética, comu la foci i el martillu ena bandera i nel escuu nacional, el Gobiernu afirma no sel comunista, enfatiçandu que los dos prencipalis partíus políticus se muestran favorablis al desenvolvimientu duna economía de mercau cola participación de empresas privás.

Yevgueni Shevchuk fue hefi d'Estau ata 2016, luegu d'abel otuvíu el 38,5 % delos votus ena primel güelta delas elecionis celebrás el 11 de diziembri de 2011 i 73,8 % delos sufrahius ena segunda güelta el 25 de diziembri. El ogañu hefi d'Estau es Vadim Krasnoselski, quien fue electu enas elecionis del 2021 cun un 87,04 % delos votus.

### Estatus políticu
 Transnistria es reconocía enternacionalmenti comu una parti dela Repúbrica de Moldavia, inque ena prática está controlá pol Gobiernu propiu, que declaró la endependencia en 1990. Únicamenti la Repúbrica d'Abjasia i la Repúbrica d'Osetia del Sul (dos Estaus sin reconocimientu mayoritariu dentru dela comuniá enternacional) reconocin la endependencia de Transnistria.

Entri 300 000 i 400 000 ciudadanus (la mayoría dela puebración) poseín pasaportis moldavus en 2007, puestu que nengún Estau reconoci la documentación emitía polas autoriais de Transnistria. Rusia á abiertu un consulau en Tiráspol, contra la voluntá de Moldavia.

En 2006, el Parlamentu de Transnistria convocó un referendu. Esti se celebró el 17 de diziembri de 2006 comu un dobli referendu sobri la posibiliá de renuncial ala endependencia i la entegración con Moldavia o, comu alternativa, la endependencia i una futuribli entegración ena Federación de Rusia —tomandu comu exemplu la situación en Crimea—. Cun un 78,55 % de participación (), respetu dela primel pregunta venció el «No» cun un 96,61 % de votus, mientras qu'ena segunda s'empusu el «Sí» col 98,07 %. Las autoriais moldavas no s'án pronunciau sobri el hechu; las russas prefierin no aceleral los asuntus a discutíl, peru ensistin en que, si Moldavia pierdi la su autonomía, entraríin a reconocel l'anexión solicitá.

El 22 de juñu de 2018, la Assamblea General dela ONU aprovó la Resolución A/RES/72/282, dondi ensta «ala Federación de Rusia a que completi, de manera encondicional i sin más dilación, la retirá ordená del Grupu Operacional delas Fuerças Russas i los sus armamentus del territoriu dela Repúbrica de Moldavia».

### Debati sobri la endependencia
Tolos prencipalis partíus políticus de Transnistria, encluíus los dela oposición, apoyan la endependencia de Transnistria o la su adhesión a Rusia; no á nengún movimientu políticu significativu que pía la reunificación con Moldavia. Ábate tol panorama políticu de Transnistria se caracteriça polas sus atituis prorussas.

Un estuyu realizau en 2010 pola Nuversidá de Colorau en Boulder destapó que, de hechu, una gran mayoría dela puebración de Transnistria s'opón ala reunificación con Moldavia. Enclusu entri los rumanus étnicus, la proporción a favor dela reunificación es solu d'alreol del 25 %; entri tolos demás grupus de puebración, esta proporción es d'alreol del 10 %. Entri la puebración, endependientimenti del su origi étnicu, está surhiendu ca vezi más una identiá separá de Transnistria, qu'está especialmenti arraigá entri la generación más hovin.

La qüestión de si Transnistria devi acontinal comu un estau separau a largu plaçu o unil-si a Rusia es más controvertía. Alreol del 50 % dela puebración consiera que unil-si ala Federación de Rusia es la mehol oción, mientras qu'aproximadamenti un terciu prefieri la endependencia total. Menus del 15 % dela puebración desearíe el regresu a Moldavia.

El programa en luenga rumana de Deutsche Welle enhormó en 2014 de que la reentegración de Transnistria desempeñaba un papel ca vezi más secundariu ena política moldava i que los políticus de Chișinău ábate s'abían olvíau de Transnistria. El politólogu moldavu Aurelian Lavric llegó a suheril a finalis de noviembri de 2014 que el Gobiernu moldavu, altonci favorabli ala Unión Uropea, no tenía nengún enterés en reentegral a "500 000 votantis potencialmenti prorussus" de Transnistria. En Moldavia, los partíus pro-UE solu tenían una escasa mayoría, polo que una reentegración de Transnistria en Moldavia regulal poíba cambial facialmenti i de horma permanenti el equilibriu de poel políticu en Moldavia hazia una mayoría prorussa. El gobiernu de Moldavia pa essi momentu parecía no estaba enteressau en reentegral Transnistria en Moldavia.

### Derechus umanus
 La situación delos derechus umanus ena región á síu criticá pol varias organiçacionis enternacionalis. A algunas comuniais relihiosas, comu los bautistas, los testigus de Jehová i los metodistas, se les nega el registru oficial. Al igual qu'en añus anterioris,nel su enhormi anual de 2025, la organiçación no gubernamental estauniensi Freedom House calificó a Transnistria comu un territoriu «no libri».

D'acuerdu col enformi de 2006 presentau pol Departamentu d'Estau estauniensi: «El derechu delos ciudadanus a cambial de gobiernu á síu restrinhiu; las autoriais aplican la tortura, promuevin arrestus i detencionis ilegalis, amás de limital la libertá d'espressión, la libertá de prensa i empedil el registru de grupus relihiosus minoritarius». Amás, agrega que «la región es una çona propicia pal tráficu de pressonas», señalandu que «la omosesualiá es ilegal, i los gais i lesbianas están suhetus ala discriminación gubernamental i social».